СОФИЙСКИ УНИВЕРСИТЕТ „СВ.КЛИМЕНТ ОХРИДСКИ“

ФАКУЛТЕТ ПО ПЕДАГОГИКА

Есе на тема

**„Моята Специалност“**

Валерия Джукич

Магистърска програма „Мениджмънт на услуги и организации за неформално образование“

Фак. номер 29791

София, 2021 г.

Магистърската програма за мениджмънт на услуги и организации за неформално образование (МУОНО) във Факултета по педагогика на Софийския университет се оказа МОЯТА специалност. Това е програма, която събира осъзнати хора, узрели да прегърнат своята образователна кауза и търсещи както начини за нейното реализиране, така и нови хоризонти за развитие. Професионалният път на всеки един студент в програмата е различен, уникален и много специален – криволичил е, правил е обратни завои или просто е скочил от едно измерение в друго: икономист, фризьор, юрист, филолог, актьор, учител са само част от нашите професии. И, независимо от дължината на пътя, спирките и отклоненията по него, изглежда някаква невидима навигационна система е събрала всички нас в една пулсираща във времето и пространството точка – тази на нашата среща със специалната ни специалност.

Докато растях, все ме питаха каква ще стана, като порасна. Никога не знаех какво да отговоря и оставях възрастните малко разочаровани. Не мечтаех нито за изява в концертната зала, нито да летя в космоса. Но една учителка по руски език все пак успя да извлече отговор от мен: „Я хочу быть учительницей!“, казах ѝ, а тя така се умили, че от този ден нататък винаги имаше по-различен поглед за мен – благ, нежен и съвсем не строг. Станах учителка, но станах и много други неща – преводач и редактор на новини, търговец на измервателни уреди, ръководител на ИТ проекти, управител на частно училище и още хиляда неща между тези. Станах и майка, но още от мига, в който узнах, че ще имам дете, започнах трескаво да мисля къде ще учи то – в кое училище, как ще се справя, ще му харесва ли там... Бях сигурна, че е изключително важно детето ми да иска да учи, да ходи на училище с желание, с любопитство към всеки нов ден и всеки нов урок. И днес съм сигурна, че това е важно за всяко едно дете, не само за моето! Но виждам, че да завършиш средно образование днес не е достатъчно, не е достатъчно да завършиш и висше. Достатъчно е да си готов да учиш и да се развиваш постоянно – и като професионалист, и като личност. Училища и университети за цял живот няма, но има толкова много други формати, все в сферата на неформалното образование, че нямаше как да не забележа огромния потенциал на моята специална специалност.

Неформалното образование не е обратното на формално, не е лежерно и несериозно. То е свободно и избираемо, то е структурирано и организирано естествено учене. Зависи от нашите потребности и интереси в конкретен момент във времето. Носи ни удоволствие и удовлетворение, подпомага, компенсира, разширява и допълва. С неортодоксалните си форми и методи, неформалното образование връща любовта към знанието, любопитството към всеки нов ден и всяко ново предизвикателство.

В процеса на обучението ни в програмата МУОНО и вдъхновени от неограничените възможности на неформалното образование, с колегите създадохме не само специални за самите нас, но и уникални като замисъл и реализация програми за неформално обучение за различни възрасти и разнообразни интереси – от програма за емоционална интелигентност за малки дечица, разработена от юрист, до програма за техническа грамотност за жени и млади хора, разработена от филолог. Създадохме трайни връзки помежду си и с нашите преподаватели. Подкрепяхме си и се стимулирахме взаимно да вървим напред. Смяхме се от сърце. Затова дръзвам смело да се надявам, че пулсиращата точка на нашата среща ще се окаже всъщност многоточие, трептящо в *алегро виваче*.